钦定古今图书集成/明伦汇编/氏族典/第315卷 > 《廖用贤尚友录》 > 明玉珍
## 钦定古今图书集成/明伦汇编/氏族典/第315卷 > 《廖用贤尚友录》 > 明玉珍

按《明外史明玉珍传》：“玉珍，随州玉沙村人。身长八尺，
目重瞳子。徐寿辉起，玉珍团结千馀人屯青山，玉珍
为屯长。及寿辉称帝，使人招玉珍，玉珍降，以元帅守
沔阳，与元将哈麻秃战湖中，飞矢中右目，目遂眇。久
之，玉珍率斗船五十艘，掠粮川峡间。时元右丞完者
都镇重庆，玉珍因攻重庆走，完者都执哈麻秃以献。”
寿辉，以玉珍为陇蜀行省右丞。已而袭陷成都，于是
诸郡相次来附。居无何，陈友谅弑其君寿辉而自立，
玉珍以兵塞瞿唐，绝不与通。立寿辉庙于城南，岁时
致祀。众推玉珍为陇蜀王，玉珍以元进士刘桢为参
谋。桢说称大号，玉珍不听。桢又言，“玉珍乃谋于众，以
明年春僭即皇帝位于重庆，国号大”夏，建元天统。是
岁，元至正二十二年也。玉珍素无远略，然性节俭，好
文学，折节下士。又明年，通好于太祖。其冬，蜀中星陨
如雨。明年，玉珍病卒，凡立五年，年三十六。子昇嗣。葬
玉珍于江水之北，号永昌陵，上庙号曰“太祖。”